《岘山诗》
宋代·李淑

岘山如闯襄庐南，钜平跻赏留爱谈。
官邪俗沦祭不屋，君来怀古茵凭惭。
孤峰嵚岖汉之曲，云梁月皋万螺矗。
轻裘四眺风物佳，宾客文章欢意促。
酒酣嘅涕邀灵期。金碑揭然民哭遗。
斧薪弗翦召棠树，箫鼓相传栾社祠。
使君籍在华光省，秩废诹新剡章请。
篆楹舄采神宴娭，比故才坚诗播永。
我尝学史称君伐，又感先贤祀无歇。
德名信与苍崖俱，旷贵纷纷煨壤灭。

作者简介：宋徐州丰县人，字献臣。李若谷子。真宗时赐进士及第。历史馆修撰、知制诰，为翰林学士，进吏部员外郎。详练朝廷典故，凡有沿革，帝多咨访。制作诰命，为时所称。出知许州，岁饥，取民所食五种上之，朝廷为蠲其赋。官终知河中府。尝修《国朝会要》、《三朝训鉴图》、《閤门仪制》等。有《诗苑类稿》及别集。